DA-raadslid doodgeskokRaadslid Ken Denysschen, Foto: Facebook Ken Denysschen, ŉ DA-raadslid van die Mpofana-munisipaliteit in KwaZulu-Natal is Donderdagmiddag doodgeskok terwyl hy plakkate vir ŉ tussenverkiesing in die Midlands-gebied opgesit het. “Die DA is stomgeslaan om van Denysschen se tragiese dood te verneem,” het Sizwe Mchunu, DA-leier in KwaZulu-Natal, Vrydag in ŉ verklaring gesê. Die Mpofana-munisipaliteit val onder die Umgeni-kiesafdeling. Die tussenverkiesing vind op 26 November in die gebied plaas. Denysschen het sedert 2011 as raadslid in die gebied gedien. Hy word beskryf as een van die mees geliefde openbare verteenwoordigers van die streek. “Die DA betuig sy innige meegevoel met Denysschen se familie, sy twee seuns en dogter,” het Mchunu bygevoeg. Mchunu en afgevaardigdes gaan vandag sy gesin besoek. Meer inligting oor so sy dood is nie onmiddellik beskikbaar nie.